Pərvin Əkbərov

Pərvin Əkbərov () — Azərbaycanlı alim, fizioterapevt, TƏBİB-in İcraçı direktorunun müşaviri (2023), Azərbaycan Respublikası Milli Karate Federasiyasında Tibb və Antidopinq komitəsinin sədri (2011), Elmi-Tədqiqat Tibbi Bərpa İnstitutunun direktoru (2022–2023). O, insult sonrası reabilitasiya, reanimasiya və reabilitasiya, TBI/SCI bərpası, pediatrik reabilitasiya və robotik reabilitasiya sahələrindəki elmi və klinik fəaliyyəti ilə tanınır.

 Həyatı 
Pərvin Əkbərov 17 avqust 1982-ci ildə Salyan rayonunun Qarabağlı kəndində anadan olub. 2001–2007-ci illərdə Tehran Sosial Rifah və Reabilitasiya Elmləri Universitetində reabilitasiya və fizioterapiya üzrə uzmanlıq, 2019–2021-ci illərdə isə İspaniya Milli Tibb Elmləri Universitetinin osteopatik klinik reabilitasiya üzrə fəlsəfə doktoru elmi dərəcəsi almışdır. O, daha sonra Qazi Universitetində reabilitasiya və fizioterapiya üzrə doktorantura təhsili alıb. Hal-hazırda Azərbaycan Respublikasının Prezidenti yanında Dövlət İdarəçilik Akademiyasında dövlət və bələdiyyə idarəetməsi ixtisası üzrə bakalavr və ABŞ-ın Cons Hopkins Universitetində səhiyyənin idarə olunması ixtisası üzrə magistratura təhsili alır.

 Fəaliyyəti 

 Əmək fəaliyyəti 
Pərvin Əkbərov 2008–2022-ci illərdə Tusi Memorial Klinikasında şöbə müdiri olub. O, 2011-ci ildən Azərbaycan Respublikası Milli Karate Federasiyasında Tibb və Antidopinq komitəsinin sədridir. 2015–2017-ci illərdə Gəncə Reabilitasiya Mərkəzinin tibbi direktoru, 2017–2021-ci illərdə isə Respublika Dioqnostika Mərkəzində Fizioterapiya və Reabilitasiya şöbəsinin müdiri olmuşdur. O həmçinin 2018-ci ildən Gəncə Beynəlxalq xəstəxanasında şöbə müdiri, 2020-ci ildən isə Koreya Şərq təbabəti klinikasında Fizioterapiya və Reabilitasiya şöbəsinin müdiri kimi fəaliyyət göstərir.

2022–2023-cü illərdə Elmi-Tədqiqat Tibbi Bərpa İnstitutunun direktoru olmuşdur. 2023-cü ilin yanvar ayında isə TƏBİB-in İcraçı direktorunun müşaviri təyin olunub. O, həmçinin eyni ildə Yeni Klinikanın idarə heyətinə üzv seçilib.

 Elmi fəaliyyəti 
Pərvin Əkbərovun elmi fəaliyyəti neyroplastiklik, neyromotor bərpa, intensiv terapiya reabilitasiyası, travma sonrası funksional bərpa, robotik texnologiyaların klinik tətbiqi və pediatrik reabilitasiya kimi mövzuları əhatə edir. O, inkişaf etmiş robotik reabilitasiya sistemlərinin kliniki effektivliyi, insult və TBI/SCI sonrası motor-koqnitiv bərpa, reanimasiya xəstələrində erkən mobilizasiya və ICU-AW sindromunun qarşısının alınması, serebral iflicli uşaqlarda motor inkişafın dəstəklənməsi, eləcə də osteopatik manipulyasiya və biomekaniki disfunksiyaların korreksiyası istiqamətlərində aparılmış çoxsaylı elmi işin, o cümlədən kəskin insultdan sonra reabilitasiya qrupnun təşkili, xüsusən erkən koqnitiv qiymətləndirmə, neyromotorun bərpası və disfagiyanın diaqnozu elmi layihəsinin müəllifidir. Türkiyə, Rusiya, ABŞ, İsveçrə, Kanada, Almaniya, İtaliya, İspaniya, Niderland, İran, Çexiya, CAR və Hindistan kimi ölkələrdə təşkil olunan müxtəlif beynəlxalq konfranslarda məruzələrlə çıxış etmiş və Azərbaycanda neyroreabilitasiya sahəsinin inkişafına əhəmiyyətli töhfələr vermişdir.

Pərvin Əkbərov Amerika Fizioterapiya və Reabilitasiya Assosiasiyası, Amerika Reabilitasiya Təbabəti Konqresi, Beynəlxalq Fiziki və Reabilitasiya Təbabəti Cəmiyyəti, Beynəlxalq Funksional Elektrik Stimullaşdırma Cəmiyyəti, Reabilitasiya Robotları üzrə Beynəlxalq Konsorsium və Dünya İnsult Təşkilatının üzvüdür. O həmçinin 2021-ci ildən Azərbaycan Tibb Universitetində müəllim kimi fəaliyyət göstərir.

 İstinadlar 

 Xarici keçidlər 
 Google Scholar profili
 ResearchGate profili